Tonne babaformulemelk na VSA vervoerDie tekort aan formulemelk broei is vererger deur verskaffingsprobleme en die sluiting van ŉ fabriek wat die produk vervaardig. (Foto: Samuel Corum/AFP) ŉ Amerikaanse weermagvliegtuig met tonne broodnodige babaforumelemelk aan boord het die naweek op ŉ lughawe in Indiana aangekom, terwyl die owerhede skarrel om ŉ kritieke tekort aan die produk te probeer oplos. Babaformulemelk in die VSA is in hierdie stadium bitter skaars weens produksie- en verskaffingskettingprobleme wat duisende ouers – wie se kinders op die formulemelk staatmaak – desperaat laat soek na die produk. Die vragvliegtuig het op die Amerikaanse lugmagbasis by Ramstein in Duitsland opgestyg met meer as 31 ton formulemelk aan boord, het die Withuis gesê. Pres. Joe Biden het uit Japan, waar hy op besoek is, oor die belangrike vlug getwiet. “Ons span werk sonder ophou om formulemelk uit te kry by almal wat dit benodig,” het hy gesê. Biden het later gesê nóg formulemelk is op pad na die VSA in ŉ tweede besending. “Ons het ŉ tweede vlug bevestig om Nestlé se spesialisbabaformule na Pennsylvania te vervoer,” het die president gesê. Die eerste besending maak voorsiening vir sowat 15% van die onmiddellike behoefte aan die formulemelk, terwyl nog produkte ingevoer sal word tydens wat die VSA Operation Fly Formula gedoop het. Die formulemelk is na Indiana gevlieg waar daar ŉ groot Nestlé-aanleg is. Dit sal gehaltetoetse daar ondergaan voordat dit versprei word. Die VSA het hom ook op die Defense Production Act beroep om te verseker dat vervaardigers wat die bestanddele beskikbaar het om veilige, gesonde formulemelk te maak, dit doen. Die gebruik van die wetgewing beteken ook verskaffers van bestanddele moet ook lewering aan formulemelk-vervaardigers prioritiseer, terwyl die verspreiding van die produk beheer kan word, indien nodig. Die tekort aan formulemelk broei nou al maande lank en is vererger deur nie net verskaffingsprobleme wat met die Covid-19-pandemie verband hou nie maar ook die sluiting van ŉ fabriek van Abbott Laboratories te midde van kommer dat besmetting van sy produk tot die dood van twee babas gelei het. Brian Deese, ŉ ekonomiese raadgewer van die president, het aan CNN gesê ŉ “vervaardiger het nie by die reëls gehou nie en het babaformulemelk gemaak met die gevaar dat dit babas kan siek maak. Ons moes stappe doen.” Nog ŉ probleem is dat net drie groot maatskappye die produk vervaardig en daar gaan in die toekoms probeer word om mededinging te verhoog. Maroela Media het vroeër berig Suid-Afrika word nie in hierdie stadium geraak deur die tekort nie en plaaslike produksie was teen verlede week heeltemal stabiel.